WASE 134
Lala na iBulubulu ni sa Vakaturi o Jisu!
MACIU 28:3-15 MARIKA 16:5-8 LUKE 24:4-12 JONI 20:2-18
-
VAKATURI O JISU
-
KA E YACO ENA IBULUBULU
-
RAIRAI VEI RATOU NA YALEWA
Dua na ka nodratou kurabui na yalewa ni sa lala na ibulubulu! E cici sara o Meri Makitala vei “Saimoni Pita kei na tisaipeli e dau lomana o Jisu,” oya na yapositolo o Joni. (Joni 20:2) Ia eratou raica na vo ni yalewa ena ibulubulu e dua na agilosi. E dua tale na agilosi e toka ena loma ni ibulubulu, e “vakaisulu balavu vulavula.”—Marika 16:5.
E tukuna sara vei ratou e dua na agilosi: ‘Kua ni rere, au kila ni dou vaqarai Jisu, o koya a vakamatei ena kau. E yali eke o koya, sa vakaturi me vaka ga a tukuna. Mai, dou mai raica na vanua a davo toka kina. Dou kusa, dou lai tukuna vei ratou na nona tisaipeli ni sa vakaturi mai na mate, raica! sa liu tale ga i Kalili.’ (Maciu 28:5-7) Eratou “sautaninini ena levu ni nodratou kidroa,” ratou lai tukutuku sara vakatotolo vei ratou na tisaipeli.—Marika 16:8.
E sotavi rau sara o Pita kei Joni o Meri. E wacegucegu qai kaya: “Era sa kauta na Turaga mai na ibulubulu, ia keitou sega ni kila na vanua era vakadavori koya kina.” (Joni 20:2) Rau cici sara ina ibulubulu o Pita kei Joni. E liu i kea o Joni, lai duri tu ga e tuba qai iro e loma ni ibulubulu, sa raica wale ga na vadreti.
Ni yaco yani o Pita, e curu sara i loma. E raica na isulu lineni kei na isulu a viviraki kina na ulu i Jisu. Ni curu yani o Joni, e vakadinata na ka e tukuna o Meri. Qo na ka e dau vakamacalataka vei ratou o Jisu, ia rau sega ni kila ni sa vakaturi o koya. (Maciu 16:21) Erau veilecayaki sara ga, rau mani lesu i vale. Ia e lesu ina ibulubulu o Meri qai toka ga e kea.
Ia ni ratou gole na vo ni yalewa me ratou lai tukuna vei ratou na tisaipeli ni sa vakaturi o Jisu, eratou sotavi Jisu qai kaya vei ratou o Maciu 28:9, 10; Luke 24:8-10.koya me ratou kua ni rere, ia me ratou tukuna vei ratou na nona tisaipeli me ratou lai sota e Kalili.—
Ni yaco na uneune rau qai rairai na agilosi ena ibulubulu, eratou “sokonu” na yadra, eratou “vaka sara ga na mate.” Ni ratou sa kilai yalodratou, ratou gole sara ina korolevu me ratou “lai tukuna vei ira na iliuliu ni bete na ka kece e yaco.” Era mani veivosaki na bete kei ira na nodra qase na Jiu. Era vakatulewataka me ratou vaqumi na sotia me ratou kua ni tukuna na ka dina e yaco, ia me ratou kaya: “Keitou a moce tu ena bogi, ratou lako mai na nona tisaipeli qai butakoca na yagona.”—Maciu 28:4, 11, 13.
E rawa ni vakamatei e dua na sotia ni Roma ke moce ena gauna ni nona yadra, era yalataka kina na bete: “Ke rogoca na kovana [na nodratou lasutaka ni ratou moce], dou kua ni leqa, keitou na qai vakamacalataka vua.” (Maciu 28:14) Eratou taura na sotia na ilavo eratou vaqumi kina, eratou cakava na ka era tukuna na bete. Sa qai tete vei ira na Jiu na italanoa lasu ni butakoci na yago i Jisu.
E se tagi tiko ga o Meri Makitala ena ibulubulu. Ni iro e loma ni ibulubulu e raica e rua na agilosi erau vakaisulu vulavula! Erau dabe toka ena vanua e vakadavori kina na yago i Jisu, dua e uluna, dua e yavana. Erau tarogi Meri: “Na cava o tagica tiko?” E sauma o Meri: “Era sa kauta na noqu Turaga, au sega ni kila na vanua era vakadavora kina.” E raivuki qai raica e dua tale. E cavuta na taro vata ga erau tukuna na agilosi qai tomana: “O vaqarai cei?” A nanuma o Meri ni dausasamaki na turaga ya, mani kaya vua: “Isa kemuni, ke oni sa kauti koya ina dua tale na vanua, yalovinaka ni tukuna vei au meu rawa ni lai maroroya na yagona.”—Joni 20:13-15.
Ia sa vakaturi o Jisu, rau sa veivosaki sara tiko ga kei Meri, e sega ga ni kila ni qori o Jisu. E kacivi koya sara o Jisu: “Meri!” Sa qai kilai Jisu o Meri ena ivakarau ni nona dau vosa vua. E sauma ena marau o Meri: “Raponai!” (kena ibalebale, “Qasenivuli!”). E kila o Meri ni sa vakarau gole i lomalagi o Jisu, mani tarai koya. E kaya vua o Jisu: “Kua ni tarai au tiko niu se bera ni lako vei Tamaqu. Mo lako ga vei ratou na taciqu qai kaya vei ratou, ‘Au sa lako cake vei Tamaqu, na Tamamudou tale ga, vua na noqu Kalou, na nomudou Kalou tale ga.’”—Joni 20:16, 17.
E cici sara o Meri ena vanua era soqoni kina na yapositolo kei na so tale na tisaipeli. E kaya vei ira: “Au sa raica na Turaga!” Qori e tokona nodratou italanoa na vo ni yalewa. (Joni 20:18) Ia e “vaka ga na itukutuku wale vei ira.”—Luke 24:11.
ssw_Latn fij_Latn fij_Latn unk fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn